30.12.2022
RO
Jurnalul Oficial al Uniunii Europene
C 498/47
25. ca atare, solicită Comisiei Europene să elaboreze o nouă strategie europeană pe termen lung până în 2030, care să coreleze imperativele tranziției verzi și ale celei digitale, consolidând în același timp coeziunea economică, socială și teritorială a UE; subliniază că această strategie ar trebui să cuprindă toate politicile și fondurile UE care sprijină investițiile, în conformitate cu principiul „a nu aduce prejudicii coeziunii”, introdus în Raportul privind coeziunea;
26.
regretă lipsa unor mecanisme de coordonare și de creare a unei legături între MRR și politica de coeziune 2021-2027 și riscul unor suprapuneri sau al unor excluderi, în lipsa unui mecanism veritabil care să verifice adiționalitatea finanțărilor care decurg din MRR;
27.
insistă asupra necesității de a pune pe poziții de egalitate politicile de investiții europene, în scopul evitării concurenței între diferitele politici europene la fața locului, întrucât normele privind ajutoarele de stat reprezintă în prezent un obstacol în calea punerii în aplicare a politicii de coeziune, în comparație cu alte politici;
28. în acest context, invită Comisia Europeană să efectueze o analiză aprofundată pentru a adapta cadrul legislativ european privind ajutoarele de stat, astfel încât proiectele sprijinite de diversele programe și fonduri europene să fie supuse acelorași norme;
O mai bună integrare a politicii de coeziune în semestrul european 29.
constată că Raportul privind coeziunea nu face referire la legătura dintre politica de coeziune și cadrul de guvernanță economică al UE, în pofida rolului sporit al semestrului european în punerea în aplicare a politicii de coeziune pentru perioada de programare 2021-2027;
30.
salută includerea unei noi secțiuni privind disparitățile teritoriale în rapoartele de țară din pachetul semestrului european de primăvară, publicat în mai 2022, cu condiția ca această integrare să vizeze exclusiv consolidarea coeziunii teritoriale în Europa și să nu impună reforme structurale complet separate de obiectivele pe termen lung ale politicii de coeziune;
31.
invită Comisia să-și continue eforturile de a pune un accent mai mare pe provocările în materie de coeziune teritorială care afectează zonele și regiunile europene în rapoartele de țară relevante și în recomandările specifice fiecărei țări;
32. solicită o reflecție mai cuprinzătoare, care să vizeze reformarea cadrului actual de coordonare a politicilor economice, astfel încât diversele etape ale semestrului european să poată încorpora principiul de „a nu aduce prejudicii coeziunii” și să poată implica mai bine autoritățile locale și regionale;
33. constată, pe baza celui de-al 8-lea Raport privind coeziunea, că deficitul de investiții publice din Uniunea Europeană constituie o datorie ascunsă.
Ca atare, își reiterează solicitarea, exprimată în repetate rânduri, în favoarea unei „reguli de aur a cofinanțării”, conform căreia cheltuielile efectuate de statele membre și de autoritățile locale și regionale pentru cofinanțări din fondurile structurale și de investiții nu sunt considerate cheltuieli structurale, publice sau asimilate, astfel cum sunt definite în Pactul de stabilitate și de creștere, în conformitate cu limitele de cofinanțare ale UE care li se aplică; subliniază că investițiile publice, cum ar fi cele pentru tranziția ecologică, digitală și socială durabilă și pentru menținerea competitivității europene, sunt importante pentru generațiile viitoare și, prin urmare, ar trebui tratate în mod corespunzător, inclusiv prin modificarea normelor contabile europene;
34. își reiterează solicitarea formulată în avizele anterioare (1) privind elaborarea unui cod de conduită pentru implicarea autorităților locale și regionale în cadrul semestrului european.
Codul de conduită este necesar pentru ca semestrul european să devină mai transparent, mai favorabil incluziunii și mai democratic, dar și mai eficace, prin implicarea autorităților locale și regionale.
Pe această cale se poate asigura o mai mare asumare la nivel local și regional, îmbunătățind astfel punerea în aplicare a reformelor economice dorite în statele membre;
(1)
Avizul Comitetului European al Regiunilor – Planul de redresare pentru Europa în contextul pandemiei de COVID-19: Mecanismul de redresare și reziliență și Instrumentul de sprijin tehnic (JO C 440, 18.12.2020, p. 160).
Avizul Comitetului European al Regiunilor – Semestrul european și politica de coeziune: adaptarea reformelor structurale la investițiile pe termen lung (JO C 275, 14.8.2019, p. 1).
Avizul Comitetului European al Regiunilor pe tema „Îmbunătățirea guvernanței semestrului european: un cod de conduită pentru implicarea autorităților locale și regionale” (JO C 306, 15.9.2017, p. 24).